1Yin in a-Simon Pédro, in rapóstol i Jesucrísto, in rajchac lic in yom wib pu'ab. Quin tz'ibaj bi i wuj-i chiwe yix chi i rikom i lo'laj u cubibal i c'ux che i Kajwal Jesucrísto, chi xak jun ru' pacha u cubibal ka c'ux yoj. Queje ile petnak pakawi man i Jesucrísto chi ka Dios, xak Tolke, lic suc'ul i cu 'ano. 2Quin tz'onoj che i Dios chi cu ya ni u q'uial utzil chomal chiwe, xak i uxlambal i c'ux chi ca pe piwi rumal i retamaxic u nojbal i Dios, xak i Kajwal Jesucrísto. 3I Dios, ru' i nim laj u cho'ab, u yom chic chake ronojel wach i rajwaxic che i ka c'aslemal, ronojel wach i rajwaxic che i ka be chuwach ire. Queje ile xe'elok are xu 'an chake chi caketamaj u wach ire chi xoj u siq'uij ru' rumal i nim laj u 'ij u chomal, xak i nimak tak u 'anic. 4Queje ile u 'anom chiwe, chi quix u to pacha u sujum lok. I tak u sujum-le, lic nim i ruc'am, lic 'o u chac chiwe. Ire u yom ile, man i nojbal yix que'el na pacha u nojbal ire xak quix 'el chupam i mac atzalal chi 'o chuwach i jyub ta'aj. Are u xebal i mac atzalal-le are i mal laj tak rayijbal ke yoj oj winak chuwach i jyub ta'aj. 5Rumal-i, yix chi cul i c'ux che i Kajwal, chi 'ana pen u 'onquil ix 'utz chiquiwach i winak; y n-xui ta ile, xak chi bisoj u nawsaxic iwib che i Dios, wach craj ire qui 'ano; 6xak chi 'ana pen u jeq'uic iwib che tak i n-'us taj; y n-xui ta ile, xak chi bisoj u cowil i c'ux chuwach i c'ax, man n-qui sach tu nimal i c'ux; xak chi ch'obo i Dios. 7Xak n-xui ti Dios qui ch'obo, xak chi ch'obo iwachalal, chi iwatz i cha' iwib rumal i Crísto. We c'ax qui na iwib chiwach, xak c'ax che i na i winak. 8We qui 'an ronojel tak ile, qui cowij 'uri mas u 'onquil i u chac i kajwal, 'alaj 'uri chi 'o xo'on re chiwe are xi ya iwib pu'ab i Kajwal Jesucrísto. 9We 'o jun n-queje ta cu 'an ile, ire n-ca tzun ta 'uri c'a naj, xa pacha mawach. Jun pacha ile, xsach 'uri pu c'ux chi i Dios resam chic u mac chi u 'anom ujer. 10Rumal-i wachalal, chi 'ana pen chi ca 'alijinic rumal wach tak i qui 'ano, chi katzij ix sic'tal rumal i Dios xak lic ix chatal rumal ire. We qui 'an ronojel tak ile chi in bim chiwe, que'elok chi i jicham 'uri i c'ux y n-quix tzak taj. 11We queje ile qui 'ano, lic nim lic chom ni i c'ulaxic 'uri rumal i Tolke chi Kajwal Jesucrísto, che u 'atbal tzij ire chi n-tu q'uisic. 12Rumal-i, n-quin mayij tu cuxtaxic ronojel ile pi c'ux, tupu 'is iweta'am chic ile, xak ix jiquil che i sak laj tzij c'ut-tal chiwe. 13Quin bij yin, ca majawic quin cuxtaj ile pi c'ux ru' in pixbanic, tz'akat in c'aslic. 14Man i Kajwal Jesucrísto u 'alijinsam chwe chi quin camic. 15Rumal-i quin ya in c'ux chu cuxtaxic iri chiwe. Te'uri, we xin camic, c'a c'as can ronojel iri pi c'ux, que u rika tak i 'ij, chi cu rik u chac chiwe. 16Ka bim chiwe wach i u winakiric i Kajwal Jesucrísto, xak wach i nim laj u cho'ab. Are xka c'ut ile chiwe, n-to' ta xka nojij u bixquil; lic ru' ka wach xkilo chi lic nim u 'ij u chomal. 17Yoj lic oj 'o ru' i Kajwal Jesucrísto are xocsax u 'ij u chomal rumal i ka Kajaw Dios, are xpe i chom laj ch'awbal chicaj chi xu bij: "Iri, are in C'ojol chi lic c'ax quin na'o; lic quin quicot rumal ire." Queje ile xu bij. 18Yoj lic xka ta i u ch'awbal-le chi xpe chicaj are oj 'o wi ru' i Jesucrísto chila che i lo'laj tzam jyub. 19Ile chi xkilo cu 'alijinsaj chake chi i tzij xqui tz'ibaj can i ajbil u tzij i Dios ujer, lic katzij. Yix, 'utz i qui 'ano chi lic qui coj retalil che wach i qui tz'ibam can ique. Ni'pa i tz'ibtal can cumal ique-le queje pacha jun u tzunbal 'a' tzijtal pa 'ekum, ca tzunic c'a ca sakiric, c'a are quel li nim laj ch'umil re u sakirbal. I u c'unic i Kajwal Jesucrísto piwanima, queje pacha i nim laj ch'umil re u sa-kirbal-le. 20'O u chac quiwetamaj iri: ni'pa i xqui tz'ibaj can i je ajbil u tzij i Dios ujer, mi jun winak 'o pu'ab cu bij wach que'el usuc' pacha to' cu ch'ob ire utuquel. 21Man mi jun ajbil u tzij i Dios to' xu tz'ibaj wach i u nojbal ire. Xui-ri ique, ni'pa i xqui bij, lic are u tzij i Dios, man ique lic xqui ya quib pu'ab i Dios, y wach i xqui bij, lic are u Tewal i Dios xyaw chique.
2 SAN PEDRO Array